CELEX: 62015CN0200
Language: el
Date: 2015-04-29 00:00:00
Title: Υπόθεση C-200/15: Προσφυγή της 29ης Απριλίου 2015 — Ευρωπαϊκή Επιτροπή κατά Πορτογαλικής Δημοκρατίας

22.6.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 205/25
            
         Προσφυγή της 29ης Απριλίου 2015 — Ευρωπαϊκή Επιτροπή κατά Πορτογαλικής Δημοκρατίας
   (Υπόθεση C-200/15)
   (2015/C 205/33)
   Γλώσσα διαδικασίας: η πορτογαλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: M. Wasmeier και P. Guerra e Andrade)
   
      Καθής: Πορτογαλική Δημοκρατία
   
      Αιτήματα
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι, εφαρμόζοντας, προς τον σκοπό καθορισμού της βάσεως υπολογισμού του φόρου για τα προερχόμενα από άλλο κράτος μέλος μεταχειρισμένα οχήματα που εισέρχονται στο έδαφος της Πορτογαλίας, φορολογικό σύστημα σχετικό με τον υπολογισμό της μειώσεως της αξίας των οχημάτων που δεν λαμβάνει υπόψη την πραγματική αξία του οχήματος, και, ειδικότερα, σύστημα που δεν λαμβάνει υπόψη τη μείωση της αξίας του οχήματος πριν αυτό συμπληρώσει ένα έτος ούτε τη μείωση της αξίας στην περίπτωση οχημάτων άνω των 5 ετών, η Πορτογαλική Δημοκρατία παρέβη τις υποχρεώσεις που υπέχει από το άρθρο 110 της Συνθήκης για τη λειτουργία της Ευρωπαϊκής Ένωσης,
            
         
               —
            
            
               να καταδικάσει την Πορτογαλική Δημοκρατία στα δικαστικά έξοδα.
            
         
      Ισχυρισμοί και κύρια επιχειρήματα
   
   Η Επιτροπή υποστηρίζει ότι οι κανόνες του άρθρου 11 του πορτογαλικού κώδικα περί φορολογίας μηχανοκίνητων οχημάτων εισάγουν δυσμενείς διακρίσεις όσον αφορά τα μηχανοκίνητα οχήματα που εισέρχονται στην Πορτογαλία, ήτοι, τα μεταχειρισμένα οχήματα με μόνιμη άδεια κυκλοφορίας χορηγηθείσα από άλλο κράτος μέλος και τα οποία έχουν τεθεί προς ανάλωση στην Πορτογαλία. Ειδικότερα, αντιθέτως προς ό, τι ισχύει ως προς τα μεταχειρισμένα οχήματα που τίθενται προς ανάλωση εξ υπαρχής στην Πορτογαλία, στα οχήματα που εισέρχονται στην Πορτογαλία από άλλα κράτη μέλη εφαρμόζεται φορολογικός συντελεστής που δεν αντικατοπτρίζει αρκούντως τη μείωση της αξίας του οχήματος. Συγκεκριμένα, ο φορολογικός συντελεστής πρέπει να μειώνεται μόνο μετά το πρώτο έτος χρήσεως. Από το πέμπτο έτος χρήσεως, ο συντελεστής μειώσεως του φόρου δεν μπορεί να υπερβαίνει το 52 %.